Prijedlog ODLUKE VIJEĆA o stajalištu Unije u Vijeću za suradnju osnovanom na temelju Sporazuma o partnerstvu i suradnji između Europske zajednice i njezinih država članica, s jedne strane, i Republike Moldove, s druge strane, u odnosu na donošenje Preporuke o provedbi programa pridruživanja EU-a i Moldove /* COM/2014/0359 final - 2014/0181 (NLE) */





OBRAZLOŽENJE Sporazum o partnerstvu i suradnji između Europske zajednice i njezinih država članica, s jedne strane, i Republike Moldove (dalje u tekstu „Moldova”), s druge strane („Sporazum”), potpisan je 28. studenoga 1994. i stupio je na snagu 1. srpnja 1998. Temelji se na predanosti zajedničkim vrijednostima i učinkovitoj provedbi političkih, gospodarskih i institucijskih reformi. U zajedničkom Akcijskom planu Europske politike susjedstva između EU-a i Moldove, koji se temelji na Sporazumu o partnerstvu i suradnji, navode se strateški ciljevi te se potiče i podupire cilj daljnje integracije Moldove u europske gospodarske i društvene strukture. Moldova je zemlja partner u okviru Europske politike susjedstva. Time se kontekst odnosa između Moldove i Europske unije promijenio na značajan i pozitivan način. EU i Moldova završili su pregovore o Sporazumu o pridruživanju koji će zamijeniti Sporazum o partnerstvu i suradnji. Pregovori su sadržajno završeni 25. lipnja 2013., a Sporazum je parafiran 29. studenoga 2013. tijekom sastanka na vrhu Istočnog partnerstva u Vilniusu, u Litvi. Sporazumom o pridruživanju uvelike će se produbiti političko pridruživanje te gospodarska integracija Moldove u EU. Sporazum uključuje postupnu provedbu produbljenog i sveobuhvatnog područja slobodne trgovine. Uspješnom provedbom Akcijskog plana za liberalizaciju viznog režima omogućeno je putovanje bez viza između EU-a i Moldove, a to je ključni element na kojem se temelje političko pridruživanje i gospodarska integracija Moldove u EU. Ovaj značajan porast mobilnosti i kontakata među građanima predviđen je Sporazumom o pridruživanju. Čelnici država i vlada EU-a prvotno su predvidjeli potpisivanje Sporazuma o pridruživanju na jesen 2014. Potaknuti zabrinjavajućim razvojem događaja u Ukrajini, koji bi mogli utjecati i na ostale zemlje u regiji, odlučili su da se potpisivanje Sporazuma pomakne na kolovoz, a zatim na lipanj. Institucije ulažu velike napore kako bi smanjile vremensko razdoblje potrebno za dovršetak tekstova Sporazuma te osigurale ostvarenje tog cilja. Sporazum o pridruživanju može stupiti na snagu tek nakon što ga ratificiraju sve strane (tj. EU, države članice EU-a i Moldova). To će vjerojatno biti dugotrajan postupak, koji bi mogao trajati i nekoliko godina. Sporazumom se stoga predviđa privremena primjena nekih njegovih dijelova nakon što Moldova dovrši potrebne postupke (imati na umu da Ustav Moldove dopušta izravnu privremenu primjenu, bez prethodne ratifikacije) te nakon što EU priopći da je spreman za početak privremene primjene. Cilj je programa pridruživanja pripremiti i olakšati provedbu Sporazuma o pridruživanju. Njime se uspostavlja praktični okvir s pomoću kojega se mogu ostvariti najvažniji ciljevi, a to su političko pridruživanje i gospodarska integracija. Također, njime se zamjenjuje Akcijski plan Europske politike susjedstva između EU-a i Moldove. U programu pridruživanja, koji se temelji na strukturi Sporazuma o pridruživanju, navodi se popis prioriteta za zajednički rad u razdoblju 2014. - 2016. Činjenica da je program pridruživanja usmjeren na ograničeni broj prioriteta ne utječe na opseg ili mandat postojećeg dijaloga u okviru Sporazuma o partnerstvu i suradnji ili drugih sporazuma. Kada stupi na snagu ili se počne privremeno primjenjivati, on ne utječe na provedbu obveza iz Sporazuma o pridruživanju. Za razliku od Sporazuma o pridruživanju, program pridruživanja prema međunarodnom pravu nije pravno obvezujući instrument. U nastavku se nalazi prijedlog Odluke Vijeća o stajalištu Unije u Vijeću za suradnju EU-a i Moldove u odnosu na donošenje programa pridruživanja. Komisija traži od Vijeća da donese priloženi nacrt Odluke Vijeća. 2014/0181 (NLE) Prijedlog ODLUKE VIJEĆA o stajalištu Unije u Vijeću za suradnju osnovanom na temelju Sporazuma o partnerstvu i suradnji između Europske zajednice i njezinih država članica, s jedne strane, i Republike Moldove, s druge strane, u odnosu na donošenje Preporuke o provedbi programa pridruživanja EU-a i Moldove VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 217., u vezi s njegovim člankom 218. stavkom 9., uzimajući u obzir Sporazum o partnerstvu i suradnji između Europske zajednice i njezinih država članica, s jedne strane, i Republike Moldove, s druge strane (dalje u tekstu „Sporazum”), a posebno njegov članak 82., uzimajući u obzir prijedlog Europske komisije, budući da: (1) Sporazum o partnerstvu i suradnji potpisan je 28. studenoga 1994. i stupio je na snagu 1. srpnja 1998. (2) Sporazum o pridruživanju između Europske unije i njezinih država članica, s jedne strane, i Republike Moldove, s druge strane („Sporazum o pridruživanju”), parafiran je 29. studenoga 2013. tijekom sastanka na vrhu Istočnog partnerstva u Vilniusu, u Litvi. (3) Do njegova stupanja na snagu, Sporazum o pridruživanju privremeno će se primjenjivati čim to bude moguće za uključene stranke. (4) Kako bi pružile potporu provedbi Sporazuma o pridruživanju stranke su pristale pregovarati o programu pridruživanja koji će uključivati popis prioriteta za zajednički rad u razdoblju 2014. - 2016. (5) Stranke su postigle dogovor o programu pridruživanja koji će donijeti Vijeće za suradnju osnovano na temelju Sporazuma o partnerstvu i suradnji, do uspostave institucijskog okvira Sporazuma o pridruživanju. (6) Vijeće mora donijeti stajalište koje će Unija zauzeti u Vijeću za suradnju u odnosu na donošenje preporuke o provedbi programa pridruživanja EU-a i Moldove, DONIJELO JE OVU ODLUKU: Članak 1. Stajalište Unije u Vijeću za suradnju osnovanom na temelju Sporazuma o partnerstvu i suradnji između Europske zajednice i njezinih država članica, s jedne strane, i Republike Moldove, s druge strane, u odnosu na provedbu programa pridruživanja temelji se na nacrtu Preporuke Vijeća za suradnju priloženom ovoj Odluci. Članak 2. Ova Odluka stupa na snagu na dan donošenja. Sastavljeno u Bruxellesu Za Vijeće Predsjednik PRILOZI Komisijinom prijedlogu ODLUKE VIJEĆA o stajalištu Unije u Vijeću za suradnju osnovanom na temelju Sporazuma o partnerstvu i suradnji između Europske zajednice i njezinih država članica, s jedne strane, i Republike Moldove, s druge strane, u odnosu na donošenje Preporuke o provedbi programa pridruživanja EU-a i Moldove PRILOG 1. Nacrt PREPORUKE o provedbi programa pridruživanja EU-a i Moldove VIJEĆE ZA SURADNJU EU-a I MOLDOVE, uzimajući u obzir Sporazum o partnerstvu i suradnji između EU-a i Moldove, kojim je uspostavljeno partnerstvo između Europske zajednice i njezinih država članica, s jedne strane, i Republike Moldove, s druge strane (dalje u tekstu „Sporazum”), a posebno njegov članak 82., budući da: U skladu s člankom 82. Sporazuma, Vijeće za suradnju osnovano je u svrhu nadzora provedbe Sporazuma te može davati odgovarajuće preporuke, prema dogovoru između dviju stranaka. Stranke Sporazuma postigle su dogovor o tekstu programa pridruživanja kojim se želi pripremiti i olakšati provedba budućeg Sporazuma o pridruživanju uspostavom praktičnog okvira s pomoću kojega se mogu ostvariti najvažniji ciljevi, a to su političko pridruživanje i gospodarska integracija. Program pridruživanja služi dvostrukoj svrsi: određivanju konkretnih koraka kako bi se osiguralo da stranke ispunjavaju obveze utvrđene Sporazumom o pridruživanju i pružanju šireg okvira za daljnje jačanje odnosa između EU-a i Moldove, te naročito olakšavanju produbljene gospodarske integracije i političke suradnje, u skladu s općim ciljevima Sporazuma o pridruživanju. DONIJELO JE OVU PREPORUKU: Jedini članak Vijeće za suradnju preporuča da stranke provedu program pridruživanja EU-a i Moldove utvrđen u Prilogu, u mjeri u kojoj je provedba usmjerena na postizanje ciljeva Sporazuma o pridruživanju između EU-a i Moldove, kojim je uspostavljeno pridruživanje između Europske zajednice i njezinih država članica, s jedne strane, i Republike Moldove, s druge strane. Sastavljeno u […] Za Vijeće za suradnju Predsjednik PRILOG 2. Program pridruživanja između Europske unije i Republike Moldove Europska unija i Republika Moldova („stranke”) priznaju da su se njihovi odnosi znatno promijenili u pozitivnom smjeru nakon njihova pristupanja Istočnom partnerstvu. Stranke su 2010. započele pregovore o Sporazumu o pridruživanju, a 2012. o području produbljene i sveobuhvatne slobodne trgovine koje bi činilo sastavni dio tog Sporazuma. Osim toga, razvile su i pokrenule Akcijski plan za liberalizaciju viznog režima, čija je provedba ključni element na kojem se temelje političko pridruživanje i gospodarska integracija Republike Moldove u Europsku uniju. Taj značajan porast mobilnosti i izravnih kontakata među ljudima bio je predviđen Sporazumom o pridruživanju. Pregovori o Sporazumu o pridruživanju završeni su 25. lipnja 2013., a Sporazum je parafiran 29. studenoga 2013. Prije nego što Sporazum u cijelosti stupi na snagu, potrebno je poduzeti mjere kako bi stranke mogle uživati sve pogodnosti koje proizlaze iz Sporazuma; djelomična privremena primjena Sporazuma prva je od tih mjera. Programom pridruživanja želi se pripremiti i olakšati provedba Sporazuma o pridruživanju uspostavom praktičnog okvira s pomoću kojega se mogu ostvariti najvažniji ciljevi, a to su političko pridruživanje i gospodarska integracija. Također, njime se zamjenjuje Akcijski plan Europske politike susjedstva između EU-a i Moldove. U programu pridruživanja navodi se popis prioriteta za zajednički rad u razdoblju 2014. - 2016., na temelju strukture Sporazuma o pridruživanju. Činjenica da je program pridruživanja usmjeren na ograničeni broj prioriteta ne utječe na opseg ili mandat dijaloga koji se trenutačno odvija u okviru Sporazuma o partnerstvu i suradnji, drugih relevantnih sporazuma ili multilateralne komponente Istočnog partnerstva. Nakon što stupi na snagu ili se počne privremeno primjenjivati, on neće utjecati na provedbu obveza iz Sporazuma o pridruživanju. 1. Načela, instrumenti i resursi za provedbu programa pridruživanja Provedba programa pridruživanja temeljit će se na zajedničkim načelima navedenima u nastavku: mjere poduzete u okviru programa pridruživanja trebaju se provesti u duhu općih ciljeva, a to su političko pridruživanje i gospodarska integracija; prioriteti programa pridruživanja odražavaju obvezu EU-a i Republike Moldove da u potpunosti provedu odredbe Sporazuma o pridruživanju, nakon što on stupi na snagu; program pridruživanja treba provesti uz puno poštovanje načela transparentnosti, odgovornosti i uključivosti; obje stranke moraju sudjelovati u provedbi programa pridruživanja; programom pridruživanja želi se postići konkretne i definirane rezultate postupnom provedbom praktičnih mjera; stranke prepoznaju važnost pružanja potpore dogovorenim prioritetima s pomoću odgovarajućih i dostatnih političkih, tehničkih i financijskih sredstava; i provedba programa pridruživanja podliježe godišnjem izvješćivanju, nadzoru i procjeni. Napredak će se nadzirati i u okviru Sporazuma o partnerstvu i suradnji te drugih relevantnih sporazuma. Europska unija pružit će potporu Republici Moldovi u provedbi ciljeva i prioriteta utvrđenih u programu pridruživanja. U tu svrhu koristit će se svim dostupnim izvorima potpore EU-a, omogućit će stručno znanje i savjete, olakšat će razmjenu najbolje prakse, znanja i informacija te će poduprijeti izgradnju kapaciteta i jačanje institucija. Također će poticati druge partnere Republike Moldove na pružanje potpore i koordinaciju te potpore. Koristit će se vlastitim relevantnim financijskim instrumentima kako bi pomogla u provedbi programa pridruživanja. Međutim, program pridruživanja nije dokument financijskog programiranja te ne može zamijeniti financijsko programiranje koje obavljaju stranke. EU će pružiti potporu u kontekstu ukupnih prioriteta za pomoć Republici Moldovi, kako je navedeno u okviru za jedinstvenu potporu (SSF) Europskog instrumenta za susjedstvo (ENI) i u višedržavnom programiranju pripremljenom za Republiku Moldovu u okviru ENI-ja. Ona će biti omogućena uz puno poštovanje provedbenih pravila i postupaka kojima se uređuje vanjska pomoć EU-a. Program pridruživanja moći će se primjenjivati od dana donošenja, u početnom razdoblju od tri godine, koje se može produžiti zajedničkim dogovorom. Nakon donošenja program će zamijeniti Akcijski plan Europske politike susjedstva (ENP) kao sredstvo nadzora napretka Republike Moldove unutar okvira ENP-a. Civilno društvo poticat će se da svoje nadzorne aktivnosti usmjeri na program pridruživanja. EU će biti odgovoran za izvješćivanje o provedbi programa pridruživanja, uz potporu sustava izvješćivanja Republike Moldove. Program pridruživanja može se, prema potrebi, u svakom trenutku izmijeniti ili ažurirati sporazumom Vijeća za suradnju („Vijeće za pridruživanje”) Europske unije i Republike Moldove, osobito nakon što Sporazum o pridruživanju stupi na snagu. 2. Prioriteti programa pridruživanja 2.1 Politički dijalog i reforma Političkim dijalogom i suradnjom u pogledu reformi koje je potrebno provesti u okviru programa pridruživanja želi se ojačati poštovanje demokratskih načela, vladavine prava i dobrog upravljanja, ljudskih prava i temeljnih sloboda, uključujući prava pripadnika nacionalnih manjina kako je utvrđeno temeljnim konvencijama UN-a i Vijeća Europe te povezanim protokolima. Trebalo bi uzeti u obzir Akcijski plan Vijeća Europe pri nastavku političkog dijaloga i provedbi reformi u sljedećim područjima:[1] i. Jačanje stabilnosti, neovisnosti i učinkovitosti institucija koje jamče demokraciju i vladavinu prava u Republici Moldovi, a posebno: pojašnjenje nadležnosti ustavnog suda i postupaka imenovanja članova suda, u uskoj suradnji s Venecijanskom komisijom; preispitivanje postupka odabira predsjednika (članak 78. Ustava), kako bi se osiguralo da je uključiv te da se njime jamči dioba vlasti. Dugoročno je potrebno sveobuhvatnije preispitivanje ustava, kako bi se spriječilo buduće pojavljivanje institucionalnog zastoja; osiguravanje demokratskog provođenja lokalnih i parlamentarnih izbora, u skladu s europskim standardima, te da se u okviru njih riješe svi nedostaci koje je utvrdila Organizacija za sigurnost i suradnju u Europi (OESS) / Ured za demokratske institucije i ljudska prava (ODIHR); nastavak provedbe strategije decentralizacije, u skladu s Europskom poveljom o lokalnoj samoupravi Vijeća Europe (Serija Ugovora Vijeća Europe br. 122); poboljšanje pravnog okvira za financiranje političkih stranaka i izbornih kampanja u svjetlu zajedničkih mišljenja OESS-a/ODIHR-a i Venecijanske komisije te preporuke koju je dala Skupina država protiv korupcije (GRECO) o transparentnosti financiranja političkih stranaka. ii. Daljnja reforma pravosudnog sektora, posebno osiguravanje neovisnosti, nepristranosti, profesionalnosti i učinkovitosti pravosuđa, tužiteljstva te tijela za provedbu zakona koji ne bi trebali biti pod političkim ili bilo kojim drugim utjecajem, te intenziviranje aktivnosti u cilju sprečavanja i borbe protiv korupcije u svim njezinim oblicima i na svim razinama. U okviru nekih elemenata sveobuhvatne reforme pravosudnog sektora mogu se zahtijevati izmjene ustava: osiguravanje potpunog funkcioniranja Nacionalnog centra za borbu protiv korupcije, osiguravanjem dostatnih proračunskih sredstava i osoblja, te suradnjom na međunarodnoj razini u borbi protiv korupcije; osiguravanje neovisnosti Nacionalnog centra za borbu protiv korupcije, uključujući pri imenovanju i razrješenju direktora centra i njegovih zamjenika putem otvorenog, transparentnog postupka na temelju zasluga koji je jasno definiran zakonom, te pri nadzoru i odgovornosti za rad; preispitivanje zakonodavstva na snazi prema kojemu je trajno imenovanje sudaca produljenje prvog imenovanja, za koje bi suci trebali ispunjavati unaprijed utvrđene kriterije; rad u cilju jačanja neovisnosti institucija pravosudnog sektora, na način da one nisu podložne političkom pritisku ili bilo kojem drugom obliku pritiska administracije, vlade ili parlamenta; provedba novog sustava disciplinarne odgovornosti sudaca, kako bi se osiguralo da oni ispunjavaju svoje obveze prema društvu; preispitivanje zakonodavstva na snazi koje se odnosi na sudce, tužitelje, odvjetnike i ostale pravne stručnjake u cilju promicanja nulte tolerancije prema korupciji i sprečavanja svih oblika koruptivnog ponašanja; napredak u radu na tome da se odgovornost za pritvorne centre iz nadležnosti Ministarstva unutarnjih poslova prenese na Ministarstvo pravouđa; preispitivanje zakonodavstva na snazi kako bi se Visokom sudbenom vijeću omogućila vodeća uloga u donošenju odluka o dodjeli sredstava sudovima; napredovanje u provedbi sveobuhvatne reforme sudskih postupaka; preispitivanje pravnog okvira u pogledu Nacionalnog instituta za pravosuđe, u cilju modernizacije sadašnjeg sustava za osposobljavanje sudaca i tužitelja te veće učinkovitosti njegovih aktivnosti; provedba reforme Institucije pučkog pravobranitelja, u skladu sa Zakonom o pučkom pravobranitelju koji je vlada odobrila 4. rujna 2013. (iii) Osiguravanje poštovanja ljudskih prava i temeljnih sloboda sveobuhvatnom suradnjom u području zaštite ljudskih prava i temeljnih sloboda. Ta suradnja uključivat će rad u sljedećim područjima, u cilju: Ljudska prava i temeljne slobode provedbe Nacionalnog akcijskog plana za ljudska prava (2011. – 2014.), s naglaskom na najugroženije skupine, te koordinacije postupaka planiranja i izrade proračuna kako bi se dodijelila sredstva dovoljna za učinkovitu provedbu; osiguravanja potpune primjene zakona i propisa kojima se zabranjuje diskriminacija po bilo kojoj osnovi, uključujući Zakon o ravnopravnosti te jačanja kapaciteta Vijeća za sprečavanje i suzbijanje diskriminacije („Vijeće za ravnopravnost”); razmatranja preporuka stručnjaka i struktura iz Vijeća Europe koje se odnose na sukladnost sa Okvirnom konvencijom za zaštitu nacionalnih manjina, te njihove provedbe u dogovoru s navedenim strukturama i stručnjacima; osiguravanja učinkovite provedbe Konvencije UN-a o pravima osoba s invaliditetom; osiguravanja učinkovitog izvršenja presuda Europskog suda za ljudska prava; održavanja učinkovitih predistražnih i izvansudskih mehanizama za rješavanje sporova, uključujući u području ljudskih prava i temeljnih sloboda; nastavka omogućavanja pristupa informacijama o pravima građana i odgovarajućim pravnim rješenjima; promicanja i podizanja svijesti o ljudskim pravima i borbi protiv diskriminacije u pravosuđu, provedbi zakona i administraciji. Sloboda izražavanja nastavka rada na osiguravanju slobode izražavanja i neovisnosti medija, u skladu s preporukama Vijeća Europe; uspostave redovitog dijaloga u cilju razmjene najbolje prakse u pogledu slobode medija, medijskog pluralizma, dekriminalizacije klevete, zaštite novinarskih izvora i kulturne raznolikosti u medijima. Suradnja s civilnom društvom uključivanja organizacija civilnog društva, posebice organizacija predstavnika poslodavaca i sindikata, u prikupljanje informacija i nadzor politika. Trgovina ljudima odobrenja i provedbe Nacionalnog akcijskog plana za sprečavanje i borbu protiv trgovine ljudima (2014. – 2016.); produbljivanja suradnje u pogledu trgovine ljudima, u okviru relevantnih međunarodnih organizacija (OESS, UN). Zlostavljanje i mučenje uspostave sveobuhvatnog političkog okvira za sprečavanje i borbu protiv nekažnjavanja na temelju smjernica za ukidanje nekažnjavanja za teške povrede ljudskih prava (Vijeće Europe); učinkovitog rješavanja svih prijavljenih slučajeva zlostavljanja pritvorenika od strane policijskih službenika, naročito u pritvorima. Prava djece provedbe relevantnih odredbi Nacionalnog akcijskog plana za ljudska prava, uključujući rad na poboljšanju prava djece i iskorjenjivanju siromaštva djece. Nasilje u obitelji osiguravanja potpune provedbe postojećeg pravnog okvira u pogledu nasilja u obitelji. Jednako postupanje unapređenja ravnopravnosti spolova, osiguravanja jednakog postupanja između žena i muškaraca u društvenom i gospodarskom životu, uključujući u sektoru provedbe zakona, te uvođenja praktičnih mjera za smanjenje nesklada u plaćama između žena i muškaraca; usklađivanja s europskim standardima u odnosu na pravila o zdravlju i sigurnosti, pravila o rodiljnom dopustu te pravila o usklađivanju roditeljskih i poslovnih obveza; promicanja sudjelovanja žena u odlučivanju, javnom i političkom životu, te provođenja ciljanih aktivnosti u tim područjima. Prava sindikata i temeljni radni standardi nastavka rada kako bi se osiguralo da su prava sindikata i temeljni radni standardi u skladu s europskim standardima i konvencijama Međunarodne organizacije rada (MOR). Borba protiv korupcije i administrativna reforma borbe protiv korupcije na svim društvenim razinama, osobito korupcije na visokoj razini, te provedbe relevantnih preporuka Skupine država protiv korupcije (GRECO) u okviru Vijeće Europe; provedbe Nacionalne strategije za borbu protiv korupcije 2011. - 2015. i Akcijskog plana za 2014.- 2015., u uskoj suradnji s civilnim društvom i međunarodnim organizacijama; nastavka reforme javne uprave, u cilju stvaranja odgovorne, učinkovite, transparentne i profesionalne javne službe; jačanja koordinacije i razmjene informacija između tijela odgovornih za borbu protiv korupcije, uspostavom jasnih dogovora o načinima rada između Nacionalnog centra za borbu protiv korupcije i Nacionalnog povjerenstva za integritet; osnivanja specijaliziranih odjela unutar Nacionalnog centra za borbu protiv korupcije koji bi rješavali slučajeve koji se tiču visokih dužnosnika i šteta velikih razmjera, u cilju uspješnije borbe protiv korupcije na visokoj razini; jačanja operativnog kapaciteta Nacionalnog povjerenstva za integritet, uspostave funkcionalnog okvira za učinkovitu provedbu financijskih istraga i intervencija za povrat imovine; provedbe operativnog i pouzdanog sustava za transparentnost i verifikaciju bogatstva i interesa javnih dužnosnika, kako bi se spriječilo i riješilo pitanje neopravdanog bogatstva i mogućeg sukoba interesa, jačanjem uloge Nacionalnog povjerenstva za integritet; rada na poboljšanju položaja institucija za borbu protiv korupcije uključivanjem civilnog društva i uspostavom dobro oglašavane i organizirane telefonske linije za pritužbe građana. 2.2 Vanjska i sigurnosna politika Dijalogom i suradnjom u području Zajedničke vanjske i sigurnosne politike (ZVSP) želi se ostvariti postupno približavanje, uključujući i u području Zajedničke sigurnosne i obrambene politike (ZSOP). Njima se posebice obuhvaćaju pitanja sigurnosti, sprečavanja sukoba i upravljanja krizama, regionalne stabilnosti, razoružanja, neširenja naoružanja, kontrole oružja i kontrole izvoza. Suradnja u tom području temeljit će se na zajedničkim vrijednostima i obostranim interesima, a njezin cilj bit će veća usklađenost i učinkovitost politike, uz pomoć bilateralnih, međunarodnih i regionalnih foruma. Ona će uključivati rad u cilju: promicanja mirnog rješavanja sukoba i međunarodne stabilnosti i sigurnosti na temelju učinkovitog multilateralizma; razvijanja suradnje u pogledu sankcija EU-a; promicanja poštovanja načela suverenosti i teritorijalne cjelovitosti, nepovredivosti granica i neovisnosti, kako je utvrđeno u Povelji UN-a i OESS-ovu Helsinškom završnom aktu; jačanja praktične suradnje u sprečavanju sukoba i upravljanja krizama, olakšavajući sudjelovanje Republike Moldove u civilnim i vojnim operacijama upravljanja krizama pod vodstvom EU-a, te omogućavanja aktivnosti savjetovanja i obuke u području ZSOP-a (na temelju Okvirnog sporazuma o sudjelovanju koji je na snazi od 1. srpnja 2013. i multilateralnog okvira radne skupine Istočnog partnerstva o ZSOP-u); pokretanja i završetka pregovora o Sporazumu između Europske unije i Republike Moldove o sigurnosnim postupcima za razmjenu povjerljivih informacija o pitanjima povezanim s ZSOP-om, kao nastavka na Sporazum između Republike Moldove i Europske unije o uspostavi okvira za sudjelovanje Republike Moldove u EU-ovim operacijama upravljanja krizama, koji je na snazi od 1. srpnja 2013. Terorizam, neširenje oružja za masovno uništenje i nezakonit izvoz oružja jačanja međunarodnog konsenzusa o borbi protiv terorizma utemeljenoj na ljudskim pravima, uključujući o pravnoj definiciji terorističkih činova, promicanjem dogovora o sveobuhvatnoj konvenciji o međunarodnom terorizmu, te daljnjeg poboljšanja zakonodavnog i regulatornog nacionalnog okvira u području borbe protiv terorizma; razmjene informacija o terorističkim organizacijama, skupinama, njihovim aktivnostima i njihovim mrežama podrške, u skladu s međunarodnim pravom i zakonodavstvom koje su donijele stranke; provedbe standarda utvrđenih u preporukama Radne skupine za financijsko djelovanje (FATF) o financiranju terorizma; razvoja načina suradnje u borbi protiv trgovine oružjem i uništavanju zaliha; razvoja načina suradnje i razmjene informacija o otkrivanju i praćenju ilegalnog oružja; suradnje i doprinosa u borbi protiv neširenja oružja za masovno uništenje i povezanih materijala, kao i načina njihove isporuke, potpunim ispunjenjem i nacionalnom provedbom postojećih obveza stranaka na temelju međunarodnih ugovora i sporazuma o razoružanju i neširenju, te ostalih relevantnih međunarodnih obveza; uspostave učinkovitog sustava nacionalnih kontrola izvoza i tranzita robe povezane s oružjem za masovno uništenje, uključujući kontrolu krajnjeg korištenja oružja za masovno uništenje na tehnologijama dvojne namjene, s učinkovitim sankcijama za kršenje kontrola izvoza; suradnje na carinskoj kontroli temeljenoj na procjeni rizika kako bi se osigurala sigurnost te sigurnost uvezene i izvezene robe ili robe u tranzitu; rješavanja pitanja nezakonite trgovine malim i lakim oružjem, uključujući streljiva, na temelju postojećih međunarodnih sporazuma i rezolucija Vijeća sigurnosti UN-a te obveza iz drugih međunarodnih instrumenata primjenjivih u tom području; nastavka jačanja institucionalnog kapaciteta usvajanjem najbolje međunarodne prakse i iskustava u području borbe protiv terorizma; nastavka suradnje u području nadzora izvoza konvencionalnog oružja, u svjetlu zajedničkog stajališta EU-a o nadzoru izvoza vojne tehnologije i opreme. Pridnjestrovski sukob održavanja konstruktivnog sudjelovanja strana u pregovaračkom procesu pod vodstvom OESS-a usmjerenom na okončanje pridnjestrovskog sukoba; održavanja učinkovite suradnje između EU-a i Republike Moldove u pogledu okončanju pridnjestrovskog sukoba, unutar dogovorenog „5+2” formata, uključujući i savjetovanja o planovima za razdoblje nakon okončanja sukoba; jačanja dijaloga, u cilju pokazivanja koristi Sporazuma o pridruživanju, te osiguravanja njegove primjenjivosti na cijelom državnom području Republike Moldove; nastavka konstruktivnog dijaloga sa svim relevantnim dionicima o graničnim pitanjima koja se odnose na pridnjestrovski sukob; Međunarodni kazneni sud provedbe Rimskog statuta Međunarodnog kaznenog suda i povezanih instrumenata, vodeći računa o očuvanju njegova integriteta. 2.3 Suradnja u području pravde, slobode i sigurnosti Stranke će surađivati u sljedećim područjima, u cilju: Zaštita osobnih podataka nastavka provedbe zakonodavnog okvira i osiguravanja visoke razine zaštite osobnih podataka, u skladu s europskim instrumentima i standardima; nastavka jačanja izgradnje kapaciteta tijela za zaštitu podataka (Nacionalni centar za zaštitu osobnih podataka) i nastavka primjene standarda u pogledu zaštite podataka u svim sektorima, posebno u sektoru provedbe zakona. Suradnja u području migracija, azila i upravljanja granicama Migracije nastavka učinkovite provedbe sporazuma o ponovnom prihvatu između EU-a i Republike Moldove te mjera za reintegraciju građana Moldove; jačanja postojeće infrastrukture (uključujući pritvore) i kadrova u nadležnim tijelima kako bi se osigurao učinkoviti povratak državljana trećih zemalja koji nezakonito borave na državnom području Republike Moldove i/ili kroz njega prelaze, kako bi se osiguralo poštovanje ljudskih prava imigranata u administrativnom pritvoru te kako bi se razvio okvir za integraciju; nastavka unapređivanja Ureda za migracije i azil (BMA) kao koordinatora za dobro upravljanje migracijskim tokovima, te poboljšanja uvjeta prijema i registracije stranaca, osobito rada ureda nadležnih za registraciju stranaca na lokalnoj i središnjoj razini; nastavka jačanja regionalnih službi Uprave za nezakonite migracije BMA-a, osiguravanja prisutnosti BMA-a na regionalnoj razini, i otvaranja ureda na lokalnoj razini koji se razlikuju od ureda nacionalne policije; nastavka ažuriranja Proširenog migracijskog profila nakon njegove uspješne objave te njegova integriranja u postupke odlučivanje u okviru migracijske politike, kada je to moguće; nastavka organizacije trajnih, ciljanih informativnih kampanja kojima se žele objasniti prava i obveze kod putovanja bez vize, uključujući informacije o pravima kojima se uređuje pristup tržištu rada EU-a (uključujući putem portala EU-a o useljavanju) i o odgovornosti za zlouporabu prava koja proizlaze iz bezviznog režima. Azil nastavka provedbe zakona o azilu iz 2009. kojim se omogućuje čvrsti okvir za zaštitu osoba kojima je potrebna međunarodna zaštita, te izmjene tog zakona kako bi ga se dodatno uskladilo s međunarodnim i europskim standardima; održavanja učinkovitog postupka utvrđivanja statusa izbjeglice; nastavka osposobljavanja sudaca u pogledu pitanja povezanih s azilom i migracijama, i preciznije, u pogledu rješavanja žalbenih postupaka u tim područjima; daljnjeg razvoja okvira za integraciju; aktivacije biometrijskih osobnih isprava i početka izdavanja putnih isprava izbjeglicama. Upravljanje granicama daljnjeg jačanja upravljanja granicama i održavanja visoke razine graničnih kontrola i nadzora granica, te proširenja i ažuriranja fiksnih i mobilnih objekata za video nadzor; ažuriranja slike stanja na nacionalnoj i lokalnoj razini poboljšanjem daljnje analize rizika, obavještajnih usluga i upravljanja tokom podataka; nastavka omogućavanja odgovarajuće infrastrukture, tehničke opreme, IT sustava i financijskih i ljudskih resursa, u skladu sa strategijom Republike Moldove za integrirano upravljanje granicama (IBM) i povezanim akcijskim planovima; održavanja i proširenja programa osposobljavanja i mjera u području borbe protiv korupcije; daljnjeg korištenja prilika za provedbu zajedničkih djelovanja, osposobljavanja i savjetovanja stručnjaka iz Misije pomoći Europske unije za granični prijelaz Republike Moldove i Ukrajine (EUBAM), Frontexa i država članica EU-a; korištenja povoljnijeg položaja zbog prisustva EUBAM-a kako bi se pojačala i razvila suradnja s ukrajinskom graničnom službom, uključujući i suradnju u pogledu automatske razmjene nominalnih podataka; istraživanja mogućnosti s ukrajinskim partnerima za dodatne zajedničke granične prijelaze (BCP) i zajedničke ophodnje na granici, uključujući na središnjem djelu zajedničke granice između Republike Moldove i Ukrajine. Reforma policije, sprečavanje kriminala i borba protiv organiziranog kriminala usklađivanja s vladavinom prava i zaštitom ljudskih prava stvaranjem dostupnih, odgovornih, učinkovitih, transparentnih i profesionalnih policijskih snaga, uvođenjem pristupa policijskim aktivnostima koji se temelji na pravima i korištenju obavijesnih podataka, i borbom protiv kriminala, uključujući kibernetički kriminal; jačanja operativne suradnje policije na međunarodnoj razini, uključujući uspostavom i korištenjem zajedničkih istražiteljskih timova, i jačanja prekogranične suradnje izvođenjem zajedničkih operacija; uspostave bliže suradnje s Europolom, uključujući sklapanjem sporazuma o operativnoj suradnji. Rješavanje pitanja nedopuštenih droga nastavka provedbe relevantne strategije i akcijskih planova, te nacrta novog akcijskog plana; nastavka osiguravanja uravnoteženog i cjelovitog pristupa pitanjima povezanima s drogom, kako bi se riješile zdravstvene i društvene posljedice zlouporabe droga, osiguravanja učinkovite prevencije, i djelovanja u cilja smanjenja opskrbe, trgovine i potražnje za nedopuštenim drogama; jačanja institucionalnih struktura za rješavanje pitanja nedopuštenih droga; nastavka redovitog dijalog u okviru dijaloga o drogama Istočnog partnerstva; dodatnog razvijanja suradnje i razmjene informacija, i nastavka suradnje s Europskim centrom za praćenje droga i ovisnosti o drogama (EMCDDA) te unutar Skupine Pompidou Vijeća Europe. Pravna suradnja nastavka jačanja pravne suradnje u građanskim i trgovačkim stvarima: pristupanjem multilateralnim konvencijama o pravosudnoj suradnji u građanskim stvarima i njihovom provedbom i, posebice, konvencijama Haške konferencije o međunarodnom privatnom pravu u području pravosudne suradnje, pristupanjem multilateralnim konvencijama o zaštiti djece, osobito Konvenciji o izvođenju dokaza u inozemstvu u građanskim ili trgovačkim stvarima iz 1970., i njihovom provedbom te pripremanjem terena za pristupanje Konvenciji o nadležnosti, primjenjivom pravu, priznanju, izvršenju i suradnji na području roditeljske odgovornosti i mjera za zaštitu djece iz 1996. i njezinu provedbu, a posebno procjenom nacionalnih kapaciteta i resursa; jačanjem pravosudne suradnje u kaznenim stvarima pristupanjem relevantnim konvencijama i njihovom provedbom, osobito konvencije Vijeća Europe; uspostavom uske suradnje s Eurojustom, uključujući potpisivanjem i provedbom sporazuma o operativnoj suradnji. 2.4 Gospodarska suradnja Stranke će surađivati kako bi pomogle Republici Moldovi da uspostavi potpuno funkcionalno tržišno gospodarstvo i postupno uskladi svoje politike s politikama EU-a, u skladu s vodećim načelima makroekonomske stabilnosti, zdravih javnih financija, snažnog financijskog sustava i održive bilance plaćanja. Suradnja će uključivati rad u cilju: razvoja sposobnosti makroekonomske prognoze Republike Moldove, među ostalim unapređenjem metodologije koja se koristi za izradu scenarija razvoja, praćenje gospodarskih postupaka i poboljšanja kvalitete analize provedene na faktorima učinka razmjenom informacija o najboljoj praksi; jačanja neovisnosti, regulatornih i nadzornih ovlasti Narodne banke Moldove (NBM), uključujući preispitivanjem zakonodavstva središnje banke kako bi se osiguralo da ono slijedi najbolju praksu EU-a, uz potporu stručnjaka EU-a, uključujući i stručnjake iz Europske središnje banke (ESB); dijeljenja iskustva EU-a, uključujući i iskustvo iz ESB-a, u pogledu monetarnog tečaja i politika regulacije i nadzora nad financijskim i bankarskim sektorom, pomoći u razvoju i jačanju kapaciteta Republike Moldove u tim područjima; jačanja održivosti javnih financija i upravljanja njima, provedbom fiskalne reforme i reforme rashoda; razvoja otvorenih, konkurentnih i transparentih postupaka i propisa o privatizaciji, i njihove provedbe u skladu s najboljom praksom EU-a. Pravo trgovačkih društava, računovodstvo i revizija te korporativno upravljanje Stranke će surađivati u cilju pripreme Republike Moldove za provedbu prava EU-a i međunarodnih instrumenata navedenih u prilogu nacrtu Sporazuma o pridruživanju, a posebno u cilju: razvoja administrativnog kapaciteta državnih institucija Republike Moldove; daljnjeg pojednostavljenja pravila i postupaka u pogledu registracije pravnih osoba, uključujući poduzeća, i fizičkih osoba, uključujući poduzetnike, radi pokretanja ili likvidacije poduzeća; razvoja politike korporativnog upravljanja i promicanja poštovanja kodeksa korporativnog upravljanja u skladu s međunarodnim standardima, pravilima EU-a i preporukama u tom području; razmjene pravovremenih, relevantnih i točnih informacija o trenutačnom stanju postojećeg zakonodavstva i njegovoj usklađenosti s pravom EU-a, na temelju formata koji su stranke dogovorile, te podnošenja detaljnijeg akcijskog plana za provedbu prava EU-a u skladu s dogovorenim rasporedom; utvrđivanja područja u kojima je potrebno osigurati osposobljavanje, izgradnju kapaciteta i stručna znanja. Zapošljavanje, socijalna politika i jednake mogućnosti Stranke će surađivati u cilju: pripreme provedbe zakonodavstva EU-a u području zdravlja i sigurnosti na radu, radnog prava i radnih uvjeta, kako je navedeno u prilozima budućem Sporazumu o pridruživanju, a posebno u cilju: jačanja administrativnog i provedbenog kapaciteta u području zdravlja i sigurnosti na radu te radnog prava, osobito inspektorata rada i relevantnih pravosudnih tijela, izgradnje kapaciteta socijalnih partnera (npr. osposobljavanje u pogledu zakonodavstva EU-a i standarda o zdravlju i sigurnosti te u pogledu radnog prava); razvoja strateškog pristupa zapošljavanju, namijenjenog stvaranju većeg broja boljih radnih mjesta s pristojnim radnim uvjetima, boljem povezivanju vještina i radnih mjesta na tržištu rada te kojim se promiču aktivna potpora i učinkovite službe za zapošljavanje; provedbe nacionalnih programa za dostojanstveni rad dogovorenih između Međunarodne organizacije rada (MOR) i Republike Moldove; jačanja kapaciteta administracije koja je nadležna za razvoj i provedbu socijalnih politika i politika zapošljavanja, osobito službi za zapošljavanje i socijalnih službi; poboljšanja razine socijalne zaštite i osiguravanja učinkovitosti i financijske održivosti sustava socijalne zaštite; nastavka promicanja socijalnog dijaloga, uključujući izgradnjom kapaciteta socijalnih partnera. Zaštita potrošača Kako bi se pripremile za provedbu prava EU-a i međunarodnih instrumenata navedenih u prilogu budućem Sporazumu o pridruživanju, stranke će surađivati u cilju: jačanja administrativnog kapaciteta kako bi se osigurala učinkovita zaštita potrošača u Republici Moldovi, osobito osposobljavanjem vladinih službenika i drugih predstavnika interesa potrošača u pogledu prenošenja zakonodavstva EU-a i njegove naknadne provedbe. Statistika Stranke će surađivati u cilju usklađivanja zakonodavstva Republike Moldove s pravom EU-a u području statistike. Suradnja će uključivati rad u cilju: provođenja popisa stanovništva, uz širenje njegovih sažetka i detaljnih rezultata te razvoj strategije za poboljšanje procijenjenih statističkih podataka o migracijama; preispitivanja prava u području statistike u skladu s preporukama globalne procjene (npr. radi poboljšanja položaja i neovisnosti glavnog direktora Državnog zavoda za statistiku uvođenjem fiksnog mandata i jasnih kriterija za zapošljavanje i otpuštanje), poboljšanja zaštite statističke povjerljivosti u postupcima izrade i širenja, te ponovne uspostave Statističkog vijeća; poboljšanja kvalitete Statističkog poslovnog registra razvojem i provedbom jasnih postupaka za ažuriranje gospodarskih jedinica, uključujući sve dostupne administrativne izvore, poboljšavajući pokrivenost lokalnih jedinica i pojedinačnih poduzetnika te izmjenjujući ankete koje se odnose na poslovanje u skladu sa standardima EU-a; provedbe klasifikacije proizvoda po djelatnostima (KPD) iz 2008., popisa Proizvodnje u Zajednici (PRODCOM) iz 2010. i Sustava nacionalnih računa (SNA) iz 2008., te pripreme za provedbu Europskog sustava nacionalnih i regionalnih računa (ESA) iz 2010.; razvoja sveukupnog okvira za osiguranje kvalitete, uključujući ljudske resurse i politiku osposobljavanja. Reforma javne uprave i upravljanje javnim financijama Stranke će surađivati kako bi osigurale razvoj javne uprave koja dobro funkcionira, čvrste politike upravljanja javnim financijama i unutarnje financijske kontrole te vanjske revizije. Suradnja će uključivati rad u cilju: jačanja institucionalnog kapaciteta i kapaciteta ljudskih resursa središnjih i lokalnih javnih uprava, poboljšanja i provedbe politike i osiguravanja učinkovitog i djelotvornog pružanja visoko kvalitetnih javnih usluga; jačanja transparentnosti, nadzora i odgovornosti politike javnih financija i upravljanja; poboljšanja upravljanja javnim financijama (PFM) i provedbe strategije PFM-a Republike Moldove za razdoblje 2013. – 2020.; poboljšanja sustava unutarnje kontrole u okviru decentralizirane upravljačke odgovornosti, uključujući funkcionalno neovisne unutarnje revizije u državnim tijelima usklađivanjem s općeprihvaćenim međunarodnim standardima i metodologijama te najboljom praksom EU-a; daljnjeg razvoja funkcije vanjske kontrole Revizorskog suda, u skladu s općeprihvaćenim međunarodnim standardima (INTOSAI); osiguravanja učinkovite suradnje i pomoći relevantnim institucijama i tijelima EU-a, uključujući Europski ured za borbu protiv prijevara za terenske provjere i inspekcije u vezi s upravljanjem i nadzorom nad fondovima EU-a, koje bi trebalo osigurati u skladu s primjenjivim pravilima i postupcima. Oporezivanje Stranke će jačati suradnju usmjerenu na poboljšanje i razvoj poreznog sustava i administracije u Republici Moldovi na temelju standarda EU-a i međunarodnih standarda. To će uključivati pripremu za postupno usklađivanje zakonodavstva Republike Moldove s pravom EU-a i međunarodnim instrumentima navedenim u prilogu budućem Sporazumu o pridruživanju, a osobito suradnju u cilju: poboljšanja i pojednostavljenja poreznog zakonodavstva; poboljšanja međunarodne porezne suradnje kako bi se unaprijedilo dobro upravljanje u području poreza, tj. provođenjem načela transparentnosti, razmjenom informacija i poštenim poreznim nadmetanjem; poboljšanja kapaciteta porezne uprave, posebno kretanjem prema usmjerenijem sustavu temeljenom na analizi rizika za kontrolu poreza i revizije; poduzimanja mjera za usklađivanje politika u cilju borbe protiv prijevara i krijumčarenja trošarinskih proizvoda; razvoja suradnje s poreznim upravama država članica EU-a razmjenom novih iskustava i trendova u području oporezivanja. Financijske usluge Stranke će surađivati kako bi pripremile Republiku Moldovu za provedbu prava EU-a navedenog u prilogu budućem Sporazumu o pridruživanju i međunarodnih standarda navedenih u odgovarajućem članku DCFTA-e. Suradnja će uključivati rad u cilju: poboljšanja administrativnog kapaciteta nadzornih tijela u skladu s pravom EU-a; uspostave kontakata i razmjene informacija s financijskim nadzornim tijelima EU-a; razvoja nacionalnog zakonodavstva o sprečavanju i borbi protiv pranja novca i financiranja terorizma, posebno: provedbom zakonodavstva EU-a u tim područjima; jačanjem suradnje s Radnom skupinom za financijske aktivnosti (FATF), Vijećem Europe, Odborom stručnjaka za ocjenjivanje mjera protiv pranja novca (MONEYVAL) i ostalim relevantnim tijelima u državama članicama EU-a; i potpisivanjem memoranduma o razumijevanju između financijsko-obavještajnih tijela Republike Moldove i država članica EU-a; pružanja pravovremenih, relevantnih i točnih informacija o trenutačnom stanju postojećeg zakonodavstva u Republici Moldovi i njegovoj usklađenosti s pravom EU-a, u skladu s formatom dogovorenim između stranaka, te podnošenja detaljnog akcijskog plana za provedbu prava EU-a u skladu s dogovorenim rasporedom; utvrđivanja područja za koja je potrebno osigurati osposobljavanje, izgradnju kapaciteta i stručna znanja. Industrijska i poduzetnička politika Stranke će surađivati kako bi poboljšale poslovno i regulatorno okruženje u Republici Moldovi, posebno za mala i srednja poduzeća, uključujući mikro poduzeća. Suradnja će uključivati rad u cilju: osiguravanja da Republika Moldova sudjeluje u procjeni SBA-a (Zakon o malom poduzetništvu za Europu) i provodi dane preporuke; osiguravanja da Republika Moldova sudjeluje u povezanim projektima koji se odnose na jačanje konkurentnosti malih i srednjih poduzeća (MSP-ova), kao što su Program za konkurentnost poduzeća i malih i srednjih poduzeća (COSME) i Europska poduzetnička mreža (EEN); osiguravanja da Republika Moldova uzme u obzir potrebe sektora MSP-a i povezane infrastrukture i konkurentnost malih i srednjih poduzeća pri osmišljavanju i provedbi budućih programa ruralnog i/ili regionalnog razvoja; napretka u provedbi strategije u području malih i srednjih poduzeća 2012. - 2020. (npr. daljnjim razvojem znanstvenih i tehnoloških parkova i poduzetničkih inkubatora, što je dio Strategije) i strategije konkurentnosti zemlje, koja je dio Nacionalne strategije razvoja „Modova 2020.”; osiguravanja da Republika Moldova aktivno sudjeluje u radnoj skupini za MSP te u povezanim forumima koji se bave razvojem i preispitivanjem politike u području MSP-ova; napretka u kreiranju i provedbi konceptualnog, zakonodavnog i operativnog okvira kojim se potiče razvoj klastera MSP-ova u Republici Moldovi. Rudarstvo i sirovine Stranke će surađivati u pripremi za provedbu budućeg Sporazuma o pridruživanju u području rudarstva i sirovina. Suradnja će uključivati rad u cilju: započinjanja dijaloga o rudarskoj industriji i trgovini sirovinama; suradnje u pogledu sigurnosti i održivog razvoja rudarske industrije. Turizam Stranke će surađivati u cilju: osmišljavanja plana za jačanje razvoja konkurentnog i održivog turističkog sektora i utvrđivanje koraka koji su potrebni za produbljivanje suradnje između Republike Moldove i EU-a u području turizma; daljnje razmjene najbolje prakse i dijeljenja znanja, osposobljavanja i obrazovanja u području turizma. Poljoprivreda i ruralni razvoj Kako bi se pripremile za provedbu prava EU-a i međunarodnih instrumenata navedenih u prilogu budućem Sporazumu o pridruživanju, stranke će surađivati u cilju: razvoja i provedbe političkog, pravnog i institucionalnog okvira (uključujući zahtjeve u pogledu sigurnosti hrane i tržišnih standarda) u području poljoprivrede i ruralnog razvoja; razvoja i provedbe novog akcijskog plana za približavanja sektora politikama EU-a i zakonodavstvu koje se odnosi na poljoprivrednu politiku i ruralni razvoj; osposobljavanja središnje i lokalne uprave u pogledu politika ruralnog razvoja; poboljšanja konkurentnosti poljoprivredne proizvodnje i diversifikacije gospodarskih aktivnosti u ruralnim područjima; jačanja kapaciteta Agencije za plaćanja kako bi se osigurala transparentnost, učinkovitost i predvidivost isplaćenih državnih potpora; poboljšanja održive uporabe zemlje i vodnih resursa u poljoprivredno-prehrambenom sektoru. Regionalni razvoj Stranke će surađivati u cilju: razvoja pravnog i institucionalnog okvira za provedbu učinkovite politike regionalnog razvoja u Republici Moldovi, uključujući u regijama s posebnim statusom; jačanja instuitucionalnog i operativnog kapaciteta nacionalnih, regionalnih i lokalnih institucija u području regionalnog razvoja i teritorijalne kohezije, uključujući rad na razvoju učinkovitog sustava višerazinskog upravljanja i jasne podjele odgovornosti; osiguravanja ravnomjernog razvoja cjelokupnog državnog područja Republike Moldove, na temelju strateškog pristupa navedenog u dokumentima o prostornom planiranju i provedenog u okviru operativnog programa prostornog planiranja, uključujući diversifikaciju gospodarske aktivnosti u malim gradovima i regijama u razvoju; jačanja društvene i tehničke infrastrukture u regijama u razvoju provedbom razvojnih projekata koji se temelje na dosljednim i vremenski ograničenim strategijama regionalnog razvoja, uzimajući u obzir potrebu za podupiranjem ujednačenog razvoja na cjelokupnom državnom području; razvoja i provedbe novog akcijskog plana u pogledu politike regionalnog razvoja koji se temelji na operativnom programu koji proizlazi iz nacionalne strategije programa „Moldova 2020.”; osposobljavanja središnje i lokalne uprave o dobrom upravljanju i najnovijim metodologijama u politici urbanog i ruralnog razvoja, uključujući u odnosu na međupovezanost urbanih i ruralnih područja kako bi se podržao ujednačeniji razvoj zemlje u cjelini. Ribarstvena i pomorska politika Stranke će surađivati u cilju: jačanja suradnje i zajedničkog rada u cilju stvaranja održivog ribarstva na Crnom moru, u kontekstu bilateralnih i multilateralnih okvira, na temelju ekološkog pristupa upravljanju ribarstvom; povećanja znanstvene i tehničke suradnje kako bi se osigurao kapacitet za nadzor ribarstva i procjenu stanja ribljih stokova u moru te morskog okoliša; poticanja integriranog pristupa pomorstvu, posebno razmatranjem mogućnosti uspostave nacionalne kontaktne točke u Republici Moldovi; određivanja područja od zajedničkog interesa za buduću suradnju na području Crnog mora u kontekstu integrirane pomorske politike EU-a. Energetika Stranke će surađivati u cilju: poduzimanja koraka prema integraciji energetskog tržišta Republike Moldove u tržište EU-a, uključujući provedbom „trećeg paketa” o električnoj energiji i pravnih mjera kojima se regulira plin, uzimajući u obzir odluku Vijeća ministara Energetske zajednice o pravom vremenu za razdvajanje u plinskom sektoru, i provedbom plana za poboljšanje plinskih i elektroenergetskih interkonekcija između Republike Moldove i Rumunjske, uključujući proširenje plinovoda Iaşi-Ungheni kako bi se omogućilo njegovo korištenje za isporuku plina Republici Moldovi; provedbe zakonodavstva EU-a o strateškim rezervama naftnih derivata i sve većoj proizvodnji električne energije na desnoj obali rijeke Nistru, i daljnjeg smanjenja gubitaka u prijenosa i distribuciji unutar elektroenergetskih, plinskih i toplinskih mreža; provedbe nacionalnog zakonodavstva o obnovljivoj energiji, radi povećanja udjela obnovljivih izvora energije u ukupnoj bruto potrošnji energije na 17% do 2020., te donošenja i provedbe zakona za prenošenje direktiva EU-a o energetskoj učinkovitosti, posebice o energetskoj učinkovitosti zgrada i o označivanju potrošnje energije i ostalih resursa proizvoda povezanih s energijom uz pomoć oznaka i standardiziranih informacija o proizvodu. Promet Stranke će surađivati kako bi se pripremile za provedbu prava EU-a navedenog u prilozima budućem Sporazumu o pridruživanju te pružile potporu Republici Moldovi. Suradnja će uključivati rad u cilju: provedbe novorazvijene, sveobuhvatne strategije prometa i logistike za razdoblje 2013. - 2022.; uvođenja potrebnih reformi kako bi se Republika Moldova mogla ukloniti s crne liste Pariškog memoranduma o suglasnosti; pripremanja reforme i programa restrukturiranja željezničkog sektora; jačanja napora za provedbu zračnog prava EU-a kako bi se u potpunosti iskoristio Sporazum o zajedničkom zračnom prostoru između EU-a i Republike Moldove; razvoja infrastrukture, posebno provedbom prioritetnih projekata za razvoj prometne mreže u okviru Istočnog partnerstva, ovisno o isplativim projektnim prijedlozima iz međunarodnih financijskih institucija koji su prikladni za financiranje iz Fonda za poticanje ulaganja u susjedstvu. Okoliš Stranke će surađivati kako bi se pripremile za provedbu zakonodavstva EU-a i međunarodnih standarda, a posebno u cilju: osiguravanja da Republika Moldova donese nacionalnu strategiju o okolišu i akcijski plan za njezinu provedbu; donošenja i provedbe nacionalnog zakonodavstva i imenovanja nadležnih tijela u području procjene utjecaja na okoliš, strateške procjene utjecaja na okoliš, gospodarenja otpadom i resursima, kvalitete vode i gospodarenja vodom, kvalitete zraka, zaštite okoliša, industrijskih emisija i gospodarenja kemikalijama; nastavka provedbe multilateralnih sporazuma o okolišu, posebno Konvencija iz Espooa, Aarhusa i Rotterdama; razvoja akcijskog plana kojim bi se omogućio plan za prenošenje i provedbu direktiva o okolišu navedenih u Sporazumu o pridruživanju; provedbe potrebne institucionalne reforme kako bi se proveli novi zakoni i politika o okolišu. Klimatska politika Stranke će surađivati kako bi jačale dijalog i suradnju u području klimatskih promjena, u cilju: pripreme i potpisivanja novog globalnog sporazuma o klimatskim promjenama; početka strateškog planiranja i razvoja mjera za ublažavanje i prilagodbu klimatskim promjenama; približavanja zakonodavstva Republike Moldove primjenjivim aktima EU-a i međunarodnim instrumentima. Informacijsko društvo Stranke će surađivati u pripremi provedbe pravne stečevine EU-a navedene u prilozima budućem Sporazumu o pridruživanju, a posebno u cilju: usklađivanja zakonodavstva u području elektroničkih komunikacija s pravom EU-a; provedbe aktivnosti usmjerenih ka jačanju neovisnosti i administrativnog kapaciteta nacionalnog regulatora u području komunikacija, kako bi se osiguralo da može poduzeti odgovarajuće regulatorne mjere i provesti svoje odluke i sve primjenjive uredbe, te kako bi se zajamčilo pravedno tržišno natjecanje; jačanja sektora razmjenom informacija i iskustava o provedbi inicijative „Digitalna agenda za Europu” iz programa Europa 2020. Javno zdravlje Stranke će surađivati u cilju: podupiranja Republike Moldove u pripremi za provedbu zakonodavstava o zdravlju EU-a, kako je navedeno u prilozima budućem Sporazumu o pridruživanju, posebno u odnosu na zakonodavstvo u području kontrole duhana, kvalitete i sigurnosti tvari ljudskog podrijetla (krv, tkivo, organi, stanice) i zaraznih bolesti; razmjene najbolje prakse u provedbi Okvirne konvencije o nadzoru nad duhanom i međunarodnih zdravstvenih propisa; jačanja pripravnosti, osposobljavanja i epidemiološkog nadzora zaraznih bolesti, posebno HIV-a / side, tuberkuloze, spolno prenosivih bolesti i hepatitisa C i B, uključujući suradnjom s Europskim centrom za sprečavanje i kontrolu bolesti; potpore sudjelovanju Republike Moldove u radnim skupinama i mrežama EU-a koje se odnose na javno zdravlje, poput godišnjeg sastanka mreže o podacima o zdravlju i sastanaka skupine za istraživanje HIV-a/side i Foruma civilnog društva o HIV-u/sidi. Civilna zaštita Stranke će surađivati u cilju: osiguravanja učinkovite komunikacije 24 sata dnevno, uključujući razmjenu ranih upozorenja i informacija o izvanrednim situacijama velikih razmjera koje utječu na EU i Republiku Moldovu, kao i na treće zemlje u kojima su ugovorne stranke uključene u odgovor na katastrofe; olakšavanja međusobne pomoći u slučaju ozbiljnih izvanrednih situacija, na odgovarajući način i pod uvjetom da su dostupni potrebni resursi; promicanja donošenja i provedbe smjernica EU-a o potpori države domaćina; povećanja baze znanja o rizicima od katastrofa i gospodarskih gubitaka jačanjem suradnje u području dostupnosti i usporedivosti podataka; napredovanja u razvoju procjene rizika od katastrofa diljem zemlje i izradom karata te podupiranja razvoja Regionalnog elektroničkog atlasa rizika (ERRA) i omogućavanja učinkovitog korištenja na nacionalnog razini; poboljšanja način sprečavanja industrijskih i prirodnih i tehnoloških katastrofa; početka dijaloga o aspektima politike sprečavanja katastrofa, pripravnosti i odgovora razmjenom najbolje prakse, organiziranjem zajedničkog osposobljavanja, vježbama, studijskim posjetima i radionicama i sažecima stečenih iskustava u slučajevima stvarne opasnosti i vježbama; nastavka razvoja aktivnosti sprečavanja, obrazovanjem, osposobljavanjem i informiranjem opće populacije, posebice mladih ljudi, u području protupožarne zaštite. Obrazovanje, osposobljavanje i mladi Stranke će surađivati na cjelokupnoj modernizaciji i reformi sustava obrazovanja, osposobljavanja i mladih u Republici Moldovi. Suradnja će uključivati rad u cilju: provedbe zajedničkih aktivnosti i razmjena kojima se dodatno promiče integracija Republike Moldove u Europski prostor visokog obrazovanja u kontekstu njezina sudjelovanja u Bolonjskom procesu, uključujući reformom trećeg ciklusa (doktorski studij) i uspostavom Nacionalne agencije za osiguranje kvalitete i povećanjem mogućnosti za mobilnost studenata i sveučilišnog osoblja; razvoja nacionalnog kvalifikacijskog okvira radi poboljšavanja transparentnosti i priznavanja kvalifikacija i kompetencija; promicanja akademske suradnje, izgradnje kapaciteta i mobilnosti studenata i osoblja u okviru novog Erasmus+ programa i programa mobilnosti i osposobljavanja istraživača Marie Skłodowska-Curie; provedbe i podupiranja strateškog pristupa strukovnom obrazovanju i osposobljavanju u cilju usklađivanja sustava strukovnog obrazovanja i osposobljavanja Republike Moldove sa modernizacijom struktura sustava strukovnog obrazovanja u EU-u, koja se provodi u okviru Kopenhaškog procesa i njegovih instrumenata; poticanja strateškog pristupa politici mladih i poboljšavanja razmjene i suradnje u području neformalnog obrazovanja za mlade osobe i mlade radnike, kao sredstava promicanja interkulturnog dijaloga i podupiranja civilnog društva, uključujući programima EU-a u području mladih. Istraživanje i inovacije Stranke će surađivati u cilju: olakšavanja uključivanja Republike Moldove u Europski istraživački prostor (ERA); većeg sudjelovanja Republike Moldove u programu Obzor 2020.; napretka u provedbi Inovacijske strategije 2013. - 2020. pod nazivom „Inovacije za konkurentnost”; jačanja ljudskih, materijalnih i institucijskih resursa kako bi se povećali istraživački i inovacijski kapaciteti; povećanja sudjelovanja Republike Moldove u djelovanjima u okviru programa Marie Sklodowska-Curie. Kultura, audiovizualna politika i mediji Kultura Stranke će surađivati u cilju: promicanja provedbe Konvencije UNESCO-a o zaštiti i promicanju raznolikosti kulturnih izričaja iz 2005.; suradnje na razvoju uključive kulturne politike u Republici Moldovi i na očuvanju i promicanju kulturne i prirodne baštine; jačanja kapaciteta za razvoj kulturnog poduzetništva u kreativnim i kulturnim industrijama i kulturnoj baštini; promicanja sudjelovanja kulturnih djelatnika iz Republike Moldove u programima kulturne suradnje, uključujući program Kreativna Europa. Audiovizualna politika i mediji Stranke će surađivati u pripremi provedbe prava EU-a navedenog u prilozima budućem Sporazumu o pridruživanju. Suradnja će uključivati potporu Republici Moldovi u cilju: rada u smjeru donošenja zakonodavstva u području audiovizualne politike sukladnog s europskim standardima, uključujući razmjenom stajališta o audiovizualnoj politici, primjenjivim međunarodnim standardima uključujući suradnju u borbi protiv rasizma i ksenofobije; jačanja kapaciteta i neovisnosti regulatornih tijela za medije te posebno rada u smjeru potpune neovisnosti Vijeća za audiovizualnu koordinaciju; izmjene zakonodavstva radi osiguravanja da javna financijska pomoć bude dodijeljena u skladu sa strogim objektivnim kriterijima koji se jednako primjenjuju na sve medije. Sudjelovanje u programima i agencijama EU-a U suradnji s Europskom komisijom potrebno je istražiti mogućnosti za sudjelovanje u odabranim programima EU-a i aktivnostima agencija EU-a u kojima se naglasak stavlja na zemlje ENP-a. 2.5 Trgovina i pitanja povezana s trgovinom (DCFTA) Trgovina robom Stranke će surađivati u pripremi pravilne provedbe odredbi o pristupu tržištu za robu, uključujući energiju, iz budućeg Sporazuma o pridruživanju, posebno kroz zajednička savjetovanja u cilju: povećanja izvoznog kapaciteta Republike Moldove; dodatnih poboljšanja u području statističkih podataka o trgovini kako bi stranke mogle ispravno primjenjivati mehanizam za sprečavanje izbjegavanja mjera; osiguravanja da ne dođe do povećanja trenutačno primjenjivih uvoznih carina prije stupanja Sporazuma na snagu (mirovanje); osiguravanja kvalitete zakonodavstva koje Republika Moldova može pripremiti o pristupu tržištu i drugim povezanim pitanjima; suradnje u pogledu provedbe plana za poboljšanje konkurentnosti Republike Moldove; razmjene informacija o razvoju povezanom s pristupom tržištu u Republici Moldovi i njezinoj politici o pristupu tržištu. Tehnički propisi, standardizacija i povezana infrastruktura Stranke će surađivati u pripremama za postizanje usklađenosti s tehničkim propisima EU-a, standardizacijom, mjeriteljstvom, akreditacijom i postupcima procjene sukladnosti i sustavom za nadzor tržišta kako je predviđeno budućim Sporazumom o pridruživanju. Suradnja će uključivati rad u cilju: razmjene informacija o razvoju i provedbi zakonodavstva koje se Republika Moldova obvezala provesti prije stupanja na snagu budućeg Sporazuma o pridruživanju, kako je utvrđeno u prilogu Sporazumu, u skladu s pravom EU-a; razvoja infrastrukture povezane s upravljanjem tehničkim propisima, standardizacijom, mjeriteljstvom, akreditacijom, postupcima procjene sukladnosti i sustavom za nadzor tržišta, uključujući stvaranje nacionalnog informacijskog sustava; omogućavanja dodatnog osposobljavanja osoblja u području upravljanja u nadležnim vladinim tijelima i agencijama; razmjene informacija o drugim važnim aspektima planova Republike Moldove u području tehničkih prepreka trgovini, i primjenjivim vremenskim okvirima; suradnje u procesu pripreme za Sporazum o ocjenjivanju sukladnosti i prihvaćanju industrijskih proizvoda (ACAA). Sanitarne i fitosanitarne (SPS) mjere Stranke će surađivati u pripremi Republike Moldove za usklađivanje njezinih sanitarnih i fitosanitarnih standarda za hranu i hranu za životinje, zdravlje bilja i životinja i zakonodavstva o dobrobiti te prakse sa standardima i zakonodavstvom EU-a, kako je utvrđeno u prilozima budućem Sporazumu o pridruživanju. Suradnja će uključivati rad u cilju: dovršetka provedbe trenutačne strategije Republike Moldove za sigurnost hrane, s posebnim naglaskom na kvalitetu zakonodavstva i kapacitet provedbe, te rješavanja svih vidljivih nedostataka; utvrđivanja sektorskih prioriteta za Republiku Moldovu, kako bi se standarde uskladilo s zakonodavstvom EU-a u gospodarski važnim sektorima poljoprivrede, te obuhvaćanja svih područja utvrđenih u prilozima budućem Sporazumu o pridruživanju; jačanja administrativnog kapaciteta osposobljavanjem osoblja u nadležnim vladinim i izvršnim tijelima i agencijama kako bi se pripremilo i provelo zakonodavstvo u skladu s pravom EU-a; daljnjeg poboljšanja infrastrukture i povezanih kapaciteta potrebnih za provedbu zakonodavstva, osobito laboratorija za zdravlje bilja i životinja i sigurnost hrane te graničnih inspekcijskih postaja, u skladu s zahtjevima EU-a; rada na uspostavi sustava ranog upozorenja za hranu i hranu za životinje, sigurnost zdravlja životinja i bilja; organiziranja informativnih kampanja s povezanim agencijama, poduzećima i nevladinim organizacijama o zahtjevima za pristupanje tržištu EU-a, te s civilnim društvom o potrošačkim aspektima sigurnosti hrane i hrane za životinje. Carine i olakšavanje trgovine Stranke će surađivati kako bi pripremile Republiku Moldovu za usklađivanje njezina zakonodavstva s pravom EU-a i međunarodnim standardima navedenima u prilogu budućem Sporazumu o pridruživanju. Suradnja će uključivati rad u cilju: nastavka provedbe strateškog okvira za carinsku suradnju; usklađivanja sustava ovlaštenoga gospodarskog subjekta Republike Moldove sa sustavom EU-a, s mogućnošću uzajamnog priznavanja; nastavka modernizacije carinske službe Republike Moldove i njezine infrastrukture, te organiziranja osposobljavanja djelatnika; dodatnog pojednostavljenja i modernizacije carinskih upravnih postupaka; izrade plana za pristupanje Republike Moldove Konvenciji o zajedničkom provoznom postupku; suradnje u pogledu carinske kontrole temeljene na procjeni rizika i dijeljenju relevantnih informacija čime se pridonosi boljem upravljanju rizicima i sigurnosti opskrbih lanaca, olakšavanju zakonite trgovine i sigurnosti te sigurnosti uvezene, izvezene robe ili robe u tranzitu; jačanja dijaloga o borbi protiv prijevara kako bi se spriječila nezakonita trgovina, uključujući trošarinskih proizvoda, osobito povećanom suradnjom u okviru Protokola o uzajamnoj upravnoj pomoći u carinskim stvarima; usklađivanja zakonodavstva Republike Moldove o carinskoj provedbi prava intelektualnog vlasništva s pravom EU-a. Pravila o podrijetlu Stranke će surađivati u pripremi provedbe pravila o podrijetlu koja će biti primjenjiva na temelju relevantnog protokola uz budući Sporazum o pridruživanju. Suradnja će uključivati rad u cilju: pomaganja Republici Moldovi u postupku pristupanja regionalnoj konvenciji o paneuromediteranskim povlaštenim pravilima o podrijetlu; omogućavanja osposobljavanja unutar carinske službe Republike Moldove u pogledu certificiranja i provjere povlaštenog podrijetla; rasprave i, ako je potrebno, preispitivanja postojećih postupaka koje carinska služba Republike Moldove primjenjuje pri certificiranju i provjeri podrijetla robe; Poslovni nastan, trgovina uslugama i elektronička trgovina Stranke će nastaviti dijalog o poslovnom nastanu, trgovini uslugama i elektroničkoj trgovini u skladu s odredbama navedenim u budućem Sporazumu o pridruživanju. Nadalje, stranke će se pripremiti za ispunjenje obveza u području usluga, kako je predviđeno u prilozima budućem Sporazumu o pridruživanju. Suradnja će uključivati rad u cilju: osiguravanja osposobljavanja i odgovarajućih administrativnih kapaciteta kako bi se moglo nositi s planiranim usklađivanjem zakonodavstva; rasprave o područjima u kojima bi se osposobljavanje, izgradnja kapaciteta i stručna znanja trebali omogućiti; osiguravanja redovite razmjene informacija u pogledu predviđene ili postojeće zakonodavne djelatnosti u područjima odabranima za usklađivanje i vođenja dijaloga o tome. Tekuća plaćanja i kretanje kapitala Stranke će nastaviti dijalog o kretanju kapitala i plaćanjima, posebno u cilju praćenja usklađenosti sa svim postojećim obvezama, i pripremu za provedbu budućeg Sporazuma o pridruživanju. Javna nabava Stranke će surađivati u pripremi Republike Moldove za provedbu poglavlja o javnoj nabavi budućeg Sporazuma o pridruživanju i povezanih reformi. Suradnja će uključivati rad u cilju: razvoja potrebnih kompetencija i administrativnog kapaciteta u tijelima odgovornima za nadgledanje provedbe politike javne nabave radi usklađivanja zakonodavstva s pravom EU-a; početka izrade strategije javne nabave Republike Moldove; osiguravanja dostatnog administrativnog kapaciteta neovisnog revizorskog tijela za omogućavanje učinkovitih pravnih lijekova u skladu s direktivama 89/665 i 92/13 kako su izmijenjene Direktivom 2007/66; pružanja točnih i pravovremenih informacija o razvoju događaja u zakonodavstvu Republike Moldove, posebno za planirano zakonodavno djelovanje koje utječe na politiku javne nabave i njezinu provedbu. Prava intelektualnog vlasništva (IPR) Stranke će surađivati u pripremi usklađivanja zakonodavstva Republike Moldove s pravom EU-a i međunarodnim standardima u pogledu zaštite prava intelektualnog vlasništva, kako je navedeno u budućem Sporazumu o pridruživanju. Suradnja će uključivati rad u cilju: osiguravanja nositeljima prava iz obiju stranaka odgovarajuće i učinkovite razine zaštite njihovih IPR-ova i prikladne mjere za provedbu tih prava; jačanja provedbenih kapaciteta nadležnih vladinih tijela i izvršnih agencija, uključujući carinsku službu Republike Moldove, i redovitog izvješćivanja o stanju administrativnog kapaciteta; osiguravanja pravilnog funkcioniranja pravosudnog sustava kako bi se zajamčio pristup pravdi nositeljima prava, i dostupnosti i učinkovite provedbe sankcija; konsolidiranja odgovarajućih institucionalnih struktura, te ureda za prava industrijskog vlasništva, zaštitu autorskih prava i udruga za kolektivno ostvarivanje prava; jačanja suradnje s tijelima iz trećih zemalja i industrijskim udruženjima; poduzimanja koraka kako bi se podigla svijest građana u području zaštite intelektualnog vlasništva i osiguravanja učinkovitog dijaloga s nositeljima prava; izrade akcijskog plana za provedbu prava EU-a i relevantnih standarda u tom području te razvoja nadzornih alata za primjenu i provedbu IPR-ova koji će se primjenjivati u okviru budućeg Sporazuma o pridruživanju; provedbe standarda ugrađenih u Direktivu 2004/48/EZ i Uredbu (EU) br. 608/2013 Europskog parlamenta i Vijeća od 12. lipnja 2013. o carinskoj provedbi prava intelektualnog vlasništva; poduzimanja učinovitih mjera protiv krivotvorenja i piratstva i osiguravanja učinkovite provedbe izvršnog zakonodavstva i sankcija protiv povreda prava intelektualnog vlasništva na temelju strategije u području IPR-a do 2020., te izrade redovitih izvješća na temelju konkretnih i mjerljivih ciljeva i podataka. Tržišno natjecanje Stranke će surađivati u pripremi provedbe poglavlja o tržišnom natjecanju budućeg Sporazuma o pridruživanju i povezanih reformi. Suradnja će uključivati rad u cilju: osiguravanja da institucionalni okvir i administrativni kapacitet Republike Moldove jamče učinkovitu provedbu zakonodavstva u području tržišnog natjecanja; jačanja dijaloga o iskustvu u provođenju zakonodavstva u tom području te o drugim zakonodavnim kretanjima povezanima s tržišnim natjecanjem, uključujući omogućavanjem osposobljavanja za djelatnike nadležnih tijela i ad-hoc savjetima stručnjaka o općoj provedbi pravila o državnim potporama. Transparentnost Stranke će posebnu pozornost posvetiti radu u cilju: pripreme za ispunjenje obveza o transparentnosti u donošenju politika povezanih s trgovinom te razmatranja potrebnih mehanizama koje će trebati uspostaviti u tu svrhu; rasprave o najboljoj praski i iskustvima u transparentnom donošenju odluka; razmjene informacija i pružanja odgovarajućeg osposobljavanja, uključujući o mehanizmima komunikacije i savjetovanjima s dionicima; održavanja seminara i drugih događaja za širu javnost u cilju objašnjenja provedbe budućeg Sporazuma o pridruživanju i postupka usklađivanja. Trgovina i održiv razvoj Stranke će sudjelovati u dijalogu o pitanjima obuhvaćenima poglavljem o trgovini i održivom razvoju budućeg Sporazuma o pridruživanju. To će uključivati rad u cilju: razmjene informacija o provedbi relevantnog okvira unutarnje politike ili međunarodnih obveza povezanih s održivim razvojem; rasprave o budućem ispunjenju obveza iz tog poglavlja u odnosu na uključenost dionika i dijalog s civilnim društvom; razmjene najbolje prakse i relevantnog iskustva, Stranke će imati na umu da su prioriteti povezani s pravima sindikata i temeljnim standardima rada iz odjeljka 2.1 i prvi prioritet utvrđen u odjeljku 2.6 veoma važni za provedbu poglavlja „Trgovina i održivi razvoj” te bi njima stoga trebao pristupiti u kontekstu tog dijela Sporazuma o pridruživanju. [1] Akcijski plan za potporu demokratskim reformama u Republici Moldovi 2013.- 2016., 20. studenoga 2013.